梅尧臣
依韵和丁元珍见寄
我从江南来，挂席江上正。
轻舟自行速，不与风力竞。
乃省少时学，强勉无佳兴。
初如弄机杼，未解布丝经。
利器昧其时，或反授人柄。
及亲贤豪游，所尚志已定。
不厌朝市喧，不须山林静。
不为煦煦妍，不为严严冰。
遇物理自畅，区处剧操令。
仍类楚野竹，忽从孤根迸。
便成翠琅玕，久与风霜硬。
虽然达吾真，谁复究毕竟。
世间忘坦途，尽欲求密径。
唒我是迂疏，宜乎今蹭蹬。
蹭蹬诚可差，所偶亦已并。
晚逢二三友，喜饮恨多病。
道路何邅回，季秋越春孟。
平生景慕者，邂逅出天幸。
接迹犹谓荣，况此声颜并。
实惭寡时用，又顾无奇行。
爱之不忍去，自旦还至暝。
在昔浊世贤，徒知清酒圣。
但用醉为娱，一老少不更。
稍思桃源人，翩尔乘渔艇。
寻花逐水往，岂念衰与盛。
歌讴非俗情，山响自答应。
以此谢君劝，微言期略听。
衮衮不足为，试共幽人评。